Thomas Adelskov (S), 2006-05-10:
Når det interesserer mig, er det jo, fordi der er tale om åbenlyst misbrug af Rambøllrapporten, og det er jo også det, som Rambøll Management har været ude at sige med baggrund i beskæftigelsesministerens angreb på de ledige.
Dagbladet Børsen har også valgt at bringe en rettelse.
Men jeg er lidt optaget af, at regeringspartiet Venstre åbenbart mener, at hvis vi andre taler ved en demonstration, så skader det velfærdsforhandlingerne, men beskæftigelsesministeren kan godt dryppe udvalgte dele af en rapport og over- og misfortolke og misbruge en rapport i dagbladene, uden at beskæftigelsesministeren åbenbart mener, at det skader velfærdsforhandlingerne.
Det kan jeg ikke få til at hænge sammen.
Men ligesom hr. Thomas Adelskov kan mene, at det er uheldigt, at der kommer nogle kendsgerninger ud om arbejdsmarkedet, så kan repræsentanter for regeringspartierne vel mene, at det er uheldigt, at man samler en stor demonstration hernede, når vi sidder i velfærdsforhandlinger.
Men sådan er det jo.
Når jeg har stillet spørgsmålet, er det jo, fordi det undrer mig såre, at beskæftigelsesministeren valgte sådan at dryppe dele af en rapport til pressen.
Det undrer mig såre, fordi vi jo netop er i gang med forhandlinger med regeringen om velfærdsreformen, hvor regeringen har fremlagt en række af de gammelkendte forslag om pisk til de ledige.
Jeg noterede mig også i artiklen i Børsen, at beskæftigelsesministeren opfordrede til, at nu skulle de andre partier i Folketinget tage ved lære af den her undersøgelse, og at man så håbede, at vi ville spille med på regeringens melodi over for de ledige.
Jeg kan sådan set kun tage det som udtryk for, at beskæftigelsesministeren forsøgte at misbruge Rambøllundersøgelsen til at fremme regeringens og sine egne politiske synspunkter.
Og jeg skal bare spørge beskæftigelsesministeren, når nu Venstres politiske ordfører har travlt med at rende rundt ude i landskabet og mene, at vi andre ikke skal tale ved store demonstrationer, om ikke beskæftigelsesministeren mener, at han i den her sammenhæng rent faktisk forsøger at tage debatten om velfærdsreformer i medierne i stedet for ved forhandlingsbordet.
Må jeg godt sige om den her Rambøllundersøgelse og de udtalelser, jeg er kommet med om det problem, at en del ledige oplyser, at de ikke er motiverede, og at virksomhederne oplyser, at det er deres erfaring, at der hos en del ledige er en manglende motivation, og at baggrunden jo er, at vi har fået en række undersøgelser på det her område, som fra forskellige vinkler griber det her an.
Rambøllundersøgelsen gik ud på at undersøge virksomhedernes tilfredshed med Jobnet og AF’s rekrutteringsservice.
Undersøgelsen viser, at over halvdelen af de adspurgte virksomheder tit oplever, at kandidaterne i CV-banken ikke er interesseret i et job.
Eftersom størstedelen af jobsøgerne på Jobnet, som har lagt et cv ind, er ledige, kan man altså godt drage den konklusion, at der er en del ledige blandt de kandidater, som virksomhederne ikke mener er reelt interesseret i et job.
Jeg mener, at jeg som beskæftigelsesminister er nødt til at tage sådan nogle alarmklokker alvorligt, for vi skal jo indrette et arbejdsmarked i dag efter, at der er rødglødende travlt på jobmarkedet, og derfor skal vi jo hele tiden sikre, at det, vi gør, så også er hensigtsmæssigt i forhold til at løse problemerne.
»Vil ministeren offentliggøre den fulde Rambøllrapport om Jobnet, som er omtalt i Børsen den 3. maj, samt oversende den til Folketinget, eller vil ministeren fortsat udvælge sig særlige, snævre dele af rapporten til offentliggørelse i udvalgte, villige medier, der kan misbruges til at fremme regeringens egne, snævre interesser og synspunkter i offentligheden?«
Rapporten blev oversendt til Folketinget den 8. maj 2006.
Jeg bad beskæftigelsesministeren om her i dag at tilkendegive, om beskæftigelsesministeren ville give de arbejdsløse, de ledige, en undskyldning for, at beskæftigelsesministeren havde givet udtryk for, at deres motivation var en hindring for, at de søgte arbejde.
Jeg bad om, at beskæftigelsesministeren var storsindet nok til her i Folketingssalen at give sådan en undskyldning, og jeg gjorde det bl.a. på baggrund i den artikel, man kunne læse i Børsen den 6. maj, hvor det jo fremgår af det notat, beskæftigelsesministeren sendte til Børsen sammen med sin udtalelse, at han har skrevet om de ledige: »De lediges motivation er en barriere, når ledige job skal besættes.«
Det er ikke en rimelig måde at omtale ledige mennesker på.
Jeg står med masser af sager fra borgere, der har søgt masser af job, men som der bare ikke er plads til på det danske arbejdsmarked.
De føler sig godt og grundigt forhånet af beskæftigelsesministeren.
Jeg synes, at det ville have klædt ministeren i dag at have givet en undskyldning for hans udtalelse.
Og for mig ringer alarmklokkerne altså, når man kan se af Danmarks Statistiks AK-undersøgelse, at hver fjerde af de ledige siger, at de ikke er interesseret i et job, ikke søger job og ikke inden for de nærmeste uger vil tage et job.
Så er jeg frygtelig ked af det, hvis hovedparten af dem, der er flittige jobsøgere, og som har gjort, som de skal, føler sig krænkede, men tilbage bliver, at vi altså er nødt til at tale om livet, som det er, og der er et både-og i de fleste af livets forhold.
Hermed sluttede spørgsmålet.